A4-0047/99

Σύσταση του Ευρωπαϊκού Κοινοβουλίου για τη δημιουργία Ευρωπαϊκού Ειρηνευτικού Σώματος εκ Πολιτών

Το Ευρωπαϊκό Κοινοβούλιο,

- έχοντας υπόψη την πρόταση σύστασης προς το Συμβούλιο, του κ. Spencer και 38 ακόμη βουλευτών, για τη δημιουργία Ευρωπαϊκού Ειρηνευτικού Σώματος εκ Πολιτών (B4-0791/98),

- έχοντας υπόψη το άρθρο Ι.7 της Συνθήκης για την Ευρωπαϊκή Ένωση,

- έχοντας υπόψη το άρθρο 46, παράγραφος 3 του Kανονισμού του,

- έχοντας υπόψη την έκθεση της Επιτροπής Εξωτερικών Υποθέσεων, Ασφάλειας και Αμυντικής Πολιτικής (A4-0047/99),

Α. δεδομένου ότι το τέλος του "ψυχρού πολέμου¨ χαρακτηρίστηκε, τόσο εντός όσο και εκτός Ευρώπης, από τον πολλαπλασιασμό των ενδο- και διακρατικών διενέξεων με εντεινόμενες διεθνείς, πολιτικές, οικονομικές, οικολογικές και στρατιωτικές επιπτώσεις,

Β. τονίζοντας ότι ο πολυσχιδής χαρακτήρας αυτών των διενέξεων καθιστά συχνά δυσχερή την κατανόηση και το χειρισμό τους, λόγω της έλλειψης κατάλληλων εννοιών, δομών, μεθόδων και μέσων,

Γ. θεωρώντας ότι η στρατιωτική απάντηση σε διεθνείς διαμάχες πρέπει συχνά να συνδυάζεται με πολιτικές προσπάθειες, προκειμένου να συμφιλιωθούν οι αντιμαχόμενες παρατάξεις, να τερματισθούν οι βίαιες συγκρούσεις και να αποκατασταθεί η εμπιστοσύνη μεταξύ τους,

Δ. πιστεύοντας ότι δεν έχει ακόμη αξιολογηθεί πλήρως ο ρόλος που μπορούν να διαδραματίζουν οι πολίτες σε καταστάσεις διένεξης,

Ε. τονίζοντας ότι το ΕΚ έχει εγκρίνει διάφορα ψηφίσματα σχετικά με την ενδεχόμενη δημιουργία Ευρωπαϊκού Ειρηνευτικού Σώματος εκ Πολιτών (ΕΕΣΠ),

ΣΤ. τονίζοντας ότι η εν λόγω πρωτοβουλία πρέπει να θεωρηθεί ως άλλο ένα μέσο της ΕΕ προς ενίσχυση της εξωτερικής της δράσης στον τομέα της πρόληψης των διενέξεων και της ειρηνικής επίλυσής τους,

Ζ. δεδομένου ότι το ΕΕΣΠ δεν πρέπει επ´ ουδενί να θεωρηθεί ως εναλλακτική λύση αντί των τακτικών ειρηνευτικών αποστολών ούτε να δημιουργεί επικαλύψεις με άλλες οργανώσεις που ήδη αναπτύσσουν έργο στο συγκεκριμένο πεδίο, όπως είναι ο ΟΑΣΕ και η Ύπατη Αρμοστεία Ηνωμένων Εθνών για τους πρόσφυγες (UNHCR), αλλά να αποτελεί ένα συμπλήρωμα, όποτε χρειάζεται, των στρατιωτικής φύσης ενεργειών προς πρόληψη των διενέξεων σε συνεργασία με τον ΟΑΣΕ και τον ΟΗΕ,

Η. τονίζοντας ότι η προοπτική της μελλοντικής διεύρυνσης της Ένωσης καθιστά επιτακτικότερη ακόμη την ανάγκη και το επείγον της μεταρρύθμισης και ενίσχυσης της σημερινής κοινής εξωτερικής πολιτικής και πολιτικής ασφάλειας,

Θ. τονίζοντας ότι η ΕΕ έχει ήδη δημιουργήσει για τον πόλεμο στην πρώην Γιουγκοσλαβία ένα φορέα όπως η Αποστολή Επιτήρησης της Ευρωπαϊκής Κοινότητας (ΑΕΕΚ), που θα μπορούσε να χρησιμεύσει ως ένα πρώτο βήμα για τη θέσπιση του ΕΕΣΠ,

Ι. τονίζοντας, εντούτοις, ότι οι εμπειρίες της ΑΕΕΚ και της αποστολής επιτήρησης στο Κόσσοβο καθιστούν σαφή τα όρια της έννοιας του ΕΕΣΠ,

ΙΑ. λαμβάνοντας υπόψη ότι η αναποτελεσματική χρησιμοποίηση μη ένοπλων αποστολών παρατηρητών, που εύκολα θα μπορούσαν να συλληφθούν ως όμηροι, έχει επίσης ανεπιθύμητες πολιτικές συνέπειες,

ΙΒ. τονίζοντας ότι θα ήταν πολύτιμη η συμβολή στο σχέδιο αυτό πολλών ειδικευμένων ΜΚΟ, πολλοί εκ των οποίων διαθέτουν ενδελεχή και εκτεταμένη επιτόπια πείρα,

ΙΓ. τονίζοντας ότι όσοι πολίτες πρόκειται να συμμετάσχουν σε ειρηνευτικό σώμα πρέπει να εκπαιδευθούν κατάλληλα,

ΙΔ. τονίζοντας ότι το ΕΕΣΠ δεν πρέπει να καταστεί μια ευρεία και άκαμπτη οργανωτική δομή, που θα επιβάλλει υψηλές και αντιπαραγωγικές δαπάνες και θα εμποδίζει μια ευέλικτη χρήση των πόρων που προέρχονται από διάφορες πηγές, κυβερνητικές ή όχι,

1. συνιστά στο Συμβούλιο να εκπονήσει μελέτη σκοπιμότητας για τη δυνατότητα δημιουργίας ενός ΕΕΣΠ εντός του πλαισίου μιας ισχυρότερης και αποτελεσματικότερης Κοινής Εξωτερικής Πολιτικής και Πολιτικής Ασφάλειας[semigr ]

2. συνιστά στο Συμβούλιο να ερευνήσει τη δυνατότητα λήψης συγκεκριμένων ειρηνευτικών μέτρων όπως η διαμεσολάβηση και η δημιουργία εμπιστοσύνης μεταξύ των αντιμαχομένων παρατάξεων, η ανθρωπιστική βοήθεια, η επανένταξη (μεταξύ άλλων μέσω του αφοπλισμού και της αποστράτευσης των μαχητών των προηγουμένως αντιμαχόμενων παρατάξεων) η επανόρθωση, η αποκατάσταση, η δημιουργία, ο έλεγχος και η βελτίωση της κατάστασης των ανθρωπίνων δικαιωμάτων[semigr ]

3. συνιστά στο Συμβούλιο να ενεργοποιήσει μια περιορισμένου μεγέθους και ευέλικτη δομή, με μοναδικό σκοπό να καταγραφούν και να αξιοποιηθούν πηγές που είτε προέρχονται από τους ΜΚΟ είτε συγκαταλέγονται σε αυτές που διατίθενται στα διάφορα κράτη, καθώς και να βοηθήσει, ενδεχομένως, στο συντονισμό τους[semigr ]

4. συνιστά στο Συμβούλιο να αναθέσει στη Μονάδα Έγκυρης Προειδοποίησης να εξετάσει και να εντοπίσει τις περιπτώσεις όπου θα μπορούσε ενδεχομένως να χρησιμοποιηθεί ένα ΕΕΣΠ[semigr ]

5. συνιστά στο Συμβούλιο να υποβάλει έκθεση στο ΕΚ σχετικά με την ΑΕΕΚ, προβαίνοντας σε πλήρη αξιολόγηση του ρόλου του εν λόγω φορέα και των μελλοντικών προοπτικών του και των ορίων του[semigr ]

6. συνιστά στο Συμβούλιο και στην Επιτροπή, στο πλαίσιο αυτής της μελέτης σκοπιμότητας, να οργανώσουν ακρόαση προς ενδελεχή αξιολόγηση του ρόλου που έχουν διαδραματίσει οι ΜΚΟ για την ειρηνική επίλυση διενέξεων και την πρόληψη της βίας στην πρώην Γιουγκοσλαβία και τον Καύκασο,

7. αναθέτει στον Πρόεδρό του να διαβιβάσει την παρούσα σύσταση στο Συμβούλιο και, προς ενημέρωση, στην Επιτροπή.